KIRJALLINEN KYSYMYS E-0302/98

esittäjä(t): Maartje van Putten (PSE) komissiolle

(17. helmikuuta 1998)

Aihe: EU:sta peräisin olevan myrkyllisen jätteen laiton kuljetus Somaliassa sijaitsevaan Mogadishuun

Voisiko komissio vastata seuraviin kysymyksiin, jotka liittyvät Geneven yleissopimukseen rajojen yli kuljetettavien myrkyllisten jätteiden käsittelystä:

1. Onko komissio tietoinen, että italialainen yritys on saanut somalialaisille päälliköille toimittamiensa aseiden vastineeksi luvan kuljettaa saksalaisista, ranskalaisista ja italialaisista ydinvoimaloista ja sairaaloista peräisin olevaa myrkyllistä jätettä näiden päälliköiden hallitsemille alueille, minkä vuoksi Mercan ja Shelembodin ympäristössä makaa nyt kymmeniä tonneja myrkyllistä jätettä?

2. Mikäli komissio on tästä tietoinen, mihin toimiin se on ryhtynyt estääkseen tällaiset tapahtumat tulevaisuudessa ja vaatiakseen asianosaisia vastuuseen?

Komission jäsenen Ritt Bjerregaardinkomission puolesta antama vastaus

(14. toukokuuta 1998)

1. Komissio ei ole tietoinen väitteistä, joiden mukaan eräs italialainen yritys on tehnyt sopimuksen saksalaisista, ranskalaisista ja italialaisista ydinvoimaloista ja sairaaloista peräisin olevan myrkyllisen jätteen toimittamisesta eräille Somalian alueille asetoimituksia vastaan. Komissio ei ole saanut tietoja myrkyllisestä jätteestä, jota on ehkä jätetty Mercan ja Shelembodin väliselle alueelle.

2. Komissio haluaisi huomauttaa, että vaarallisen sairaalajätteen vientiä yhteisöstä säännellään Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta annetulla neuvoston asetuksella (ETY) 259/93(1), jolla pannaan täytäntöön Baselin yleissopimuksen vaatimukset yhteisön lainsäädännössä. Tällä asetuksella, jota ei sovelleta radioaktiiviseen jätteeseen, kielletään jätteen vienti loppukäsittelyä varten muihin maihin kuin Euroopan vapaakauppaliittoon (EFTA) kuuluviin maihin, jotka ovat myös Baselin yleissopimuksen osapuolia. Tämän lisäksi kielletään vaarallisen jätteen vienti hyödyntämistarkoituksia varten Afrikan, Karibian ja Tyynenmeren valtioihin (AKT) ja 1. tammikuuta 1998 lähtien kaikkiin maihin, jotka eivät kuulu taloudellisen yhteistyön ja kehityksen järjestöön (OECD).

Kaikki vaarallisen jätteen vienti yhteisöstä Somaliaan on näin ollen laitonta. Neuvoston asetuksessa (ETY) 259/93 säädetään, että ilmoituksen tekijän ollessa vastuussa laittomasta siirrosta, lähettävän toimivaltaisen viranomaisen on huolehdittava, että ilmoituksen tekijä palauttaa tai tarvittaessa toimivaltainen viranomainen itse palauttaa kyseiset jätteet lähettäjäjäsenvaltioon. Jos tämä ei ole käytännön syistä mahdollista, kyseiset jätteet on käsiteltävä tai hyödynnettävä muulla tavalla ympäristön kannalta turvallisilla menetelmillä kolmenkymmenen päivän kuluessa siitä, kun toimivaltainen viranomainen sai laittoman siirron tietoonsa, tai missä tahansa asianomaisten toimivaltaisten viranomaisten keskenään sopimassa määräajassa.

Komissio haluaisi myös huomauttaa, että radioaktiivisen jätteen vientiä yhteisöstä säännellään Euroopan yhteisön jäsenvaltioiden välillä sekä yhteisöön ja yhteisöstä pois tapahtuvien radioaktiivisen jätteen siirtojen valvonnasta ja tarkkailusta annetulla neuvoston direktiivillä 92/3/EURATOM(2). Tämän direktiivin mukaisesti radioaktiivisen jätteen lähetykset neljännen AKT-yhteisö-yleissopimuksen osapuolena olevaan valtioon kielletään 1. tammikuuta 1994 alkaen. Radioaktiivisen jätteen vienti yhteisöstä Somaliaan on täten myös laitonta. Direktiivissä 92/3/Euratom säädetään, että jos kaikkia siirtoa koskevia ehtoja ei ole noudatettu direktiivin säännösten mukaisesti, lähettäjäjäsenvaltion toimivaltaisen viranomaisen on varmistettava, että haltija ottaa kyseisen jätteen takaisin.

Komissio on ollut yhteydessä Saksan, Ranskan ja Italian viranomaisiin saadakseen tietoja edellä mainituista väitteistä.

(1) EYVL L 30, 6.2.1993.

(2) EYVL L 35, 12.2.1992.